title: 2009/708/ES: Rozhodnutie Komisie z  19. augusta 2009 , ktorým sa zrušuje rozhodnutie 2007/424/ES, ktorým sa prijímajú záväzky ponúknuté v súvislosti s antidumpingovým konaním týkajúcim sa dovozu určitej upravenej alebo konzervovanej kukurice cukrovej v podobe zrna s pôvodom v Thajsku

text:
               18.9.2009

               SK

               Úradný vestník Európskej únie

               L 246/29

      ROZHODNUTIE KOMISIE

   z 19. augusta 2009,
   ktorým sa zrušuje rozhodnutie 2007/424/ES, ktorým sa prijímajú záväzky ponúknuté v súvislosti s antidumpingovým konaním týkajúcim sa dovozu určitej upravenej alebo konzervovanej kukurice cukrovej v podobe zrna s pôvodom v Thajsku
   (2009/708/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na nariadenie Rady (ES) č. 384/96 z 22. decembra 1995 o ochrane pred dumpingovými dovozmi z krajín, ktoré nie sú členmi Európskeho spoločenstva (1), (ďalej len „základné nariadenie“), a najmä na jeho články 8 a 9,
   po porade s poradným výborom,
   keďže:
   A.   EXISTUJÚCE OPATRENIA

               (1)

               V júni 2007 uložila Rada nariadením (ES) č. 682/2007 (2) konečné antidumpingové clo na dovoz určitej upravenej alebo konzervovanej kukurice cukrovej v podobe zrna s pôvodom v Thajsku (ďalej len „príslušný výrobok“). Nariadením Rady (ES) č. 954/2008 (3) sa zmenilo a doplnilo nariadenie (ES) č. 682/2007, pokiaľ ide o clo uplatniteľné na jednu spoločnosť a na „všetky ostatné spoločnosti“.

               (2)

               Komisia rozhodnutím 2007/424/ES (4) prijala cenové záväzky ponúknuté dvoma vyvážajúcimi výrobcami, konkrétne spoločnosťou Sun Sweet Co., Ltd (ďalej len „Sun Sweet“) a spoločnosťou Malee Sampran Public Co., Ltd (ďalej len „Malee“).

         B.   PORUŠENIA ZÁVÄZKU

   1.   Povinnosti stanovené v záväzku

               (3)

               Pokiaľ ide o Sun Sweet, je potrebné poznamenať, že táto spoločnosť v rámci záväzku súhlasila s rešpektovaním niekoľkých povinností okrem iného počas jedného kalendárneho roka nevydávať faktúry súvisiace so záväzkom zákazníkom v Spoločenstve, ktorým predáva ďalšie výrobky, s cieľom znížiť riziko krížovej kompenzácie.

               (4)

               Okrem toho a bez toho, aby bolo dotknuté uvedené ustanovenie, táto spoločnosť súhlasila s tým, že pred dosiahnutím množstvového stropu nebude mať možnosť realizovať časť predaja v rámci podmienok záväzku a časť predaja v rámci zaplatenia antidumpingového cla.

               (5)

               Táto spoločnosť takisto súhlasila s tým, že nebude obchádzať záväzok okrem iného zapájaním sa do systémov obchodovania vedúcich k riziku obchádzania.

               (6)

               Na základe podmienok záväzku je spoločnosť takisto povinná poskytovať Komisii pravidelné a podrobné informácie vo forme štvrťročnej správy o predaji príslušného výrobku do Európskeho spoločenstva.

               (7)

               Na účely zabezpečenia súladu so záväzkom sa spoločnosť takisto zaviazala umožňovať overovacie návštevy na mieste vo svojich priestoroch s cieľom overovať presnosť a spoľahlivosť údajov predkladaných v uvedených štvrťročných správach a poskytovať všetky informácie, ktoré Komisia považuje za nevyhnutné.

               (8)

               Okrem toho prijatie záväzku zo strany Európskej komisie sa zakladá na dôvere a akákoľvek aktivita, ktorá by narušila vzťah dôvery vytvorený s Európskou komisiou, oprávňuje na okamžité zrušenie záväzku.

               (9)

               Navyše akékoľvek zmeny okolností, ktoré sa vyskytnú počas obdobia implementácie záväzku, v porovnaní s okolnosťami prevládajúcimi v čase prijatia záväzku, ktoré boli v súlade s rozhodnutím prijať záväzok, môžu byť pre Európsku komisiu dôvodom na zrušenie záväzku.

         2.   Overovacia návšteva

               (10)

               V tejto súvislosti a súčasne s návštevou vykonanou v rámci čiastočného predbežného preskúmania rozsahom obmedzeného na formu opatrení, ktoré sa začalo 16. septembra 2008 (5), sa uskutočnila overovacia návšteva v priestoroch Sun Sweet.

               (11)

               Na základe tejto overovacej návštevy sa zistilo niekoľko porušení záväzku.

         a)   Zmena v štruktúre obchodovania

               (12)

               Overovacou návštevou sa zistilo, že spoločnosť po uložení antidumpingových opatrení zmenila štruktúru obchodovania s Európskym spoločenstvom, aspoň pokiaľ ide o jedného zákazníka, ktorý predstavuje významnú časť obratu tejto spoločnosti v súvislosti s príslušným výrobkom. Počas pôvodného obdobia prešetrovania (ďalej len „pôvodné OP“) táto spoločnosť dodávala príslušný výrobok uvedenému zákazníkovi len do Nemecka. V roku 2008 dodala táto spoločnosť viac ako tretinu svojho predaja príslušného výrobku tomuto zákazníkovi do Ruska.

               (13)

               Takáto zmena v štruktúre obchodovania ovplyvňuje záväzok spôsobom, ktorý predstavuje vážne riziko krížovej kompenzácie, t. j. dodávky do Ruska sa môžu predávať za umelo nízke ceny s cieľom kompenzovať minimálne ceny, ktoré sa majú dodržiavať v rámci predaja do Spoločenstva.

               (14)

               Okrem toho rovnako dôležité je, že sa muselo dospieť k záveru, že na základe zmeny v štruktúre obchodovania počas uplatňovania záväzku sa súčasné okolnosti zmenili v porovnaní s okolnosťami prevládajúcimi v čase prijatia záväzku, ktoré boli v súlade s rozhodnutím prijať záväzok. Dlhodobou praxou Komisie je neprijímať záväzky, pokiaľ je riziko krížovej kompenzácie vysoké.

         b)   Predaj príslušného výrobku spolu s inými výrobkami

               (15)

               Overovaním sa zistilo, že spoločnosť takisto porušila ustanovenie záväzku o krížovej kompenzácii, keďže vydala faktúry súvisiace so záväzkom za predaj výrobku, na ktorý sa vzťahuje záväzok, jednému zákazníkovi v Spoločenstve, ktorému sa počas toho istého kalendárneho roka predali iné výrobky.

         c)   Predaj mimo podmienok záväzku pred dosiahnutím množstvového stropu

               (16)

               Okrem toho sa zistilo, že spoločnosť sa rozhodla predávať výrobok, na ktorý sa vzťahuje záväzok, najmenej trom zákazníkom mimo podmienok záväzku pred dosiahnutím množstvového stropu. Na niektorých z týchto bežných obchodných faktúr bolo uvedené „na tovar sa vzťahuje záväzok podrobne uvedený v Úradnom vestníku Európskej únie“. Táto fráza je zavádzajúca a colné orgány mohla viesť k tomu, aby na tento dovoz nevyberali antidumpingové clo.

               (17)

               Navyše časť tohto predaja nebola uvedená v štvrťročných správach.

         d)   Množstvo chýb v správach o záväzku

               (18)

               Napriek tomu, že spoločnosť bola vo februári 2008 upozornená, že jej správy o záväzku nie sú v poriadku, najmä pokiaľ ide o uvedené množstvá, výmenné kurzy a fakturované hodnoty, sa zistilo, že tieto správy naďalej obsahujú množstvo chýb, čo bránilo riadnemu monitorovaniu záväzku.

         3.   Dôvody na zrušenie prijatia záväzku

               (19)

               Na základe uvedeného sa dospelo k týmto záverom:

               (20)

               Zmena v štruktúre obchodovania po uložení opatrení viedla k značnému riziku krížovej kompenzácie, ktoré už Komisii ďalej neumožňuje efektívne monitorovať záväzok. Táto zmena v štruktúre obchodovania sa považuje za príslušnú zmenu okolností v porovnaní s okolnosťami prevládajúcimi v čase prijatia záväzku.

               (21)

               Nastalo porušenie ustanovení záväzku o krížovej kompenzácii, keďže spoločnosť predávala výrobok, na ktorý sa vzťahuje záväzok, aj iné výrobky tomu istému zákazníkovi počas toho istého kalendárneho roka, naďalej však vydávala faktúry súvisiace so záväzkom za výrobok, na ktorý sa vzťahuje záväzok.

               (22)

               Ďalším porušením záväzku je predaj určitým zákazníkom mimo podmienok záväzku pred dosiahnutím množstvového stropu.

               (23)

               Spoločnosť okrem toho nepredkladala správy kompletné, vyčerpávajúce a správne vo všetkých podrobnostiach.

               (24)

               Hoci sa overovaním nepreukázalo, že predaj sa uskutočňoval pod úrovňou minimálnej dovoznej ceny, množstvo ďalších uvedených porušení záväzku Komisii neumožňuje účinne monitorovať záväzok a narušilo vzťah založený na dôvere, ktorý bol základom prijatia záväzku.

         4.   Písomné podania

               (25)

               V súvislosti so zmenou v štruktúre obchodovania a zvýšeným rizikom obchádzania, ktoré z tejto zmeny vyplýva, spoločnosť uviedla, že nemá v úmysle porušovať záväzok a že štruktúru obchodovania nezmenila s cieľom obchádzať podmienky záväzku. Ďalej uviedla, že sa neuskutočnila žiadna krížová kompenzácia.

               (26)

               V rámci reakcie na toto tvrdenie je potrebné uviesť, že v skutočnosti neexistuje žiadny dôkaz o úmyselnom porušení cenového záväzku. Samotná zmena v štruktúre obchodovania však predstavuje vážne riziko krížovej kompenzácie, bez ohľadu na jej hlavný dôvod. Dlhodobou praxou Komisie je neprijímať cenové záväzky, pokiaľ je riziko krížovej kompenzácie vysoké. Z toho dôvodu, ak k takejto zmene v štruktúre obchodovania dôjde počas obdobia, kedy sa uplatňuje záväzok, samotná zmena je pre Komisiu postačujúcim dôvodom na zrušenie záväzku, pretože sa tak znemožňuje riadne monitorovanie záväzku, bez ohľadu na to, či skutočne došlo ku krížovej kompenzácii alebo nie.

               (27)

               Preto sa na základe tvrdení, ktoré v tejto súvislosti predložila spoločnosť, nemení názor Komisie, že zmena v štruktúre obchodovania viedla k značnému riziku krížovej kompenzácie.

               (28)

               Spoločnosť ďalej uviedla, že nesprávne pochopila podmienky záväzku, pokiaľ ide o predaj príslušného výrobku spolu s inými výrobkami a pokiaľ ide o predaj mimo podmienok záväzku pred dosiahnutím množstvového stropu. Takisto uviedla, že išlo iba o malé množstvo a že táto prax sa okamžite ukončila.

               (29)

               Spoločnosť okrem toho tvrdila, že chyby v správach o záväzku nemajú veľký význam, že ide najmä o preklepy, a že spoločnosť sa ich pokúsila do maximálnej možnej miery opraviť počas overovacej návštevy. Zrušením záväzku by sa spoločnosti neumožnilo zlepšiť postup predkladania správ a napraviť nedostatky zistené počas overovania. Spoločnosť takisto tvrdila, že Komisia jej každý štvrťrok poslala e-mail potvrdzujúci, že v elektronicky zaslanej správe nie sú žiadne chyby, a zdôraznila, že hlavné ustanovenie záväzku, ktorým je dodržiavanie minimálnej dovoznej ceny, nebolo nikdy porušené.

               (30)

               V rámci reakcie na tieto tvrdenia je potrebné zdôrazniť, že už v roku 2007 Komisia výnimočne poskytla všetkým spoločnostiam, ktoré ponúkli záväzok, podrobné informácie a školenia týkajúce sa realizácie záväzkov a povinností spoločností.

               (31)

               Okrem toho je potrebné zdôrazniť, že dodržiavanie minimálnej ceny je skutočne hlavným prvkom cenového záväzku, nie však jediným. Rovnako dôležité je aj dodržiavanie ostatných povinností vrátane povinnosti predkladať pravidelné správy o predaji, ktoré sú kompletné, vyčerpávajúce a správne vo všetkých podrobnostiach, s cieľom umožniť Komisii riadne monitorovanie. Potvrdzujúci e-mail, ktorý spoločnosť uviedla, je automaticky vytvorenou správou, ktorou sa potvrdzuje, že štruktúra správy je v súlade s technickými špecifikáciami uvedenými v prílohe k textu týkajúceho sa záväzku. Ako je výslovne uvedené aj v tejto prílohe, nepotvrdzuje sa ním správnosť obsahu.

               (32)

               Na základe tvrdení, ktoré spoločnosť v tejto súvislosti predložila, sa preto nemení názor Komisie, že množstvo porušení záväzku znemožňuje jeho uplatňovanie a je dostatočným dôvodom na zrušenie prijatia tohto záväzku.

         C.   UPLATNITEĽNOSŤ V PRAXI

               (33)

               V súvislosti s oboma prijatými ponukami záväzkov je takisto potrebné uviesť, že čiastočným predbežným preskúmaním, ktoré bolo rozsahom obmedzené na formu opatrení, sa preukázalo, že záväzky vo svojej súčasnej forme, t. j. s pevne stanovenými minimálnymi cenami, už nie sú vhodné na vyrovnanie poškodzujúceho vplyvu dumpingu, a že indexáciu minimálnych dovozných cien na účely vyriešenia tohto problému nie je možné uskutočniť (6).

         D.   ZRUŠENIE PRIJATIA ZÁVÄZKOV

               (34)

               Vzhľadom na uvedené skutočnosti a v súlade s príslušnými ustanoveniami dotknutých záväzkov, na základe ktorých je Komisia oprávnená na jednostranné zrušenie prijatia záväzkov, sa Komisia rozhodla zrušiť prijatie oboch záväzkov.

         E.   ZRUŠENIE ROZHODNUTIA 2007/424/ES

               (35)

               Rozhodnutie 2007/424/ES, ktorým sa prijímajú záväzky od spoločnosti Sun Sweet Co., Ltd. a spoločnosti Malee Sampran Public Co., Ltd, by sa vzhľadom na uvedené skutočnosti malo zrušiť. Na základe toho by sa na dovoz príslušného výrobku od týchto spoločností malo uplatňovať konečné antidumpingové clo uložené článkom 1 ods. 2 nariadenia (ES) č. 682/2007,

         ROZHODLA TAKTO:
   Článok 1
   Týmto sa zrušuje rozhodnutie 2007/424/ES.
   Článok 2
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

      V Bruseli 19. augusta 2009

            Za Komisiu

         Catherine ASHTON

            členka Komisie

      (1)  Ú. v. ES L 56, 6.3.1996, s. 1.

      (2)  Ú. v. EÚ L 159, 20.6.2007, s. 14.

      (3)  Ú. v. EÚ L 260, 30.9.2008, s. 1.

      (4)  Ú. v. EÚ L 159, 20.6.2007, s. 42.

      (5)  Ú. v. EÚ C 237, 16.9.2008, s. 18.

      (6)  Nariadenie Rady (ES) č. 847/2009 (pozri stranu 1 tohto úradného vestníka).


title: Rozhodnutie Európskej centrálnej banky (EÚ) 2017/936 z 23. mája 2017 o vymenovaní vedúcich pracovných útvarov na prijímanie delegovaných rozhodnutí o odbornej spôsobilosti a dôveryhodnosti (ECB/2017/16)

text:
               1.6.2017

               SK

               Úradný vestník Európskej únie

               L 141/26

         ROZHODNUTIE EURÓPSKEJ CENTRÁLNEJ BANKY (EÚ) 2017/936
   z 23. mája 2017
   o vymenovaní vedúcich pracovných útvarov na prijímanie delegovaných rozhodnutí o odbornej spôsobilosti a dôveryhodnosti (ECB/2017/16)
   VÝKONNÁ RADA EURÓPSKEJ CENTRÁLNEJ BANKY,
   so zreteľom na Zmluvu o fungovaní Európskej únie,
   so zreteľom na Štatút Európskeho systému centrálnych bánk a Európskej centrálnej banky, a najmä na jeho článok 11.6,
   so zreteľom na rozhodnutie Európskej centrálnej banky (EÚ) 2017/933 zo 16. novembra 2016 o všeobecnom rámci pre delegovanie rozhodovacích právomocí vo vzťahu k právnym nástrojom v oblasti dohľadu (ECB/2016/40) (1), a najmä na jeho články 4 a 5,
   so zreteľom na rozhodnutie Európskej centrálnej banky (EÚ) 2017/935 zo 16. novembra 2016 o delegovaní právomocí prijímať rozhodnutia o odbornej spôsobilosti a dôveryhodnosti a posúdení súladu s požiadavkami na odbornú spôsobilosť a dôveryhodnosť (ECB/2016/42) (2), a najmä na jeho článok 2,
   so zreteľom na rozhodnutie ECB/2004/2 z 19. februára 2004, ktorým sa prijíma rokovací poriadok Európskej centrálnej banky (3), a najmä na jeho článok 10,
   keďže:

               (1)

               Vzhľadom na skutočnosť, že Európska centrálna banka (ECB) bude prijímať značný počet rozhodnutí v súvislosti s plnením jej úloh v oblasti dohľadu, bol vytvorený postup pre prijímanie osobitných delegovaných rozhodnutí.

               (2)

               Rozhodnutie o delegovaní právomocí nadobúda účinnosť prijatím rozhodnutia Výkonnej rady o vymenovaní jedného alebo viacerých vedúcich pracovných útvarov na prijímanie rozhodnutí na základe rozhodnutia o delegovaní právomocí.

               (3)

               Výkonná rada by mala pri vymenovaní vedúcich pracovných útvarov zohľadniť dôležitosť rozhodnutia o delegovaní právomocí a počet adresátov, ktorým je potrebné poslať delegované rozhodnutia.

               (4)

               V súvislosti s vedúcimi pracovných útvarov, na ktorých by sa mala delegovať právomoc prijímať rozhodnutia o odbornej spôsobilosti a dôveryhodnosti, sa uskutočnila konzultácia s predsedníčkou Rady pre dohľad,

         PRIJALA TOTO ROZHODNUTIE:
   Článok 1
   Delegované rozhodnutia o odbornej spôsobilosti a dôveryhodnosti
   Delegované rozhodnutia podľa článku 2 rozhodnutia (EÚ) 2017/935 (ECB/2016/42) prijíma zástupca generálneho riaditeľa generálneho riaditeľstva Mikroprudenciálny dohľad IV zodpovedný za rozhodnutia o odbornej spôsobilosti a dôveryhodnosti alebo vedúci odboru pre udeľovanie povolení v prípade neprítomnosti zástupcu generálneho riaditeľa a jeden z týchto vedúcich pracovných útvarov:

               a)

               generálny riaditeľ generálneho riaditeľstva Mikroprudenciálny dohľad I, ak dohľad nad príslušným dohliadaným subjektom alebo skupinou vykonáva generálne riaditeľstvo Mikroprudenciálny dohľad I;

               b)

               generálny riaditeľ generálneho riaditeľstva Mikroprudenciálny dohľad II, ak dohľad nad príslušným dohliadaným subjektom alebo skupinou vykonáva generálne riaditeľstvo Mikroprudenciálny dohľad II; alebo

               c)

               zástupca generálneho riaditeľa v prípade neprítomnosti generálneho riaditeľa.

         Článok 2
   Nadobudnutie účinnosti
   Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.

      Vo Frankfurte nad Mohanom 23. mája 2017

            Prezident ECB

         Mario DRAGHI

      (1)  Pozri stranu 14 tohto úradného vestníka.

      (2)  Pozri stranu 21 tohto úradného vestníka.

      (3)  Ú. v. EÚ L 80, 18.3.2004, s. 33.


title: Rozhodnutie Rady z 22. júla 2002, ktorým sa prijíma rokovací poriadok Rady

text:
01/zv. 4            SK                                 Úradný vestník Európskej únie                                                        53

32002D0682

L 230/7                                    ÚRADNÝ VESTNÍK EURÓPSKYCH SPOLOČENSTIEV                                                    28.8.2002

                                                       ROZHODNUTIE RADY
                                                            z 22. júla 2002,
                                               ktorým sa prijíma rokovací poriadok Rady

                                                           (2002/682/ES, Euratom)

             RADA EURÓPSKEJ ÚNIE,

             so zreteľom na Zmluvu o založení Európskeho spoločenstva, najmä na jej článok 207 ods. 3 prvý pododsek,

             so zreteľom na Zmluvu o založení Európskeho spoločenstva pre atómovú energiu, najmä na jej článok 121 ods. 3,

             keďže rokovací poriadok Rady sa uplatňuje na Radu v oblastiach, ktoré sú upravené hlavami V a VI Zmluvy
             o Európskej únii v súlade s článkami 28 ods. 1 a 41 ods. 1,

             ROZHODLA TAKTO:

                                                                 Jediný článok

             Rokovací poriadok Rady z 5. júna 2000 (2000/396/ES, ESUO, Euratom) (1) sa nahrádza týmto rokovacím
             poriadkom, ktorý nadobúda účinnosť 23. júla 2002:

                                                    „ROKOVACÍ PORIADOK RADY

                                                                   Článok 1

                                                      Oznámenie a miesto zasadnutí

             1. Rada sa schádza na základe zvolania jej predsedu na základe jeho podnetu alebo na žiadosť jedného z jej členov
             alebo Komisie (1).

             2. Predsedníctvo oznámi sedem mesiacov pred začatím svojho funkčného obdobia, po porade s predchádzajúcimi
             predsedníctvami a prípadne po ukončení svojho funkčného obdobia dátumy, kedy predpokladá zasadnutia, ktoré
             Rada bude musieť uskutočniť, aby dokončila svoju legislatívnu prácu alebo prijala operatívne rozhodnutia.

             (1) Ú. v. ES L 149, 23.6.2000, s. 21. Rozhodnutie naposledy zmenené a doplnené rozhodnutím 2001/216/ES (Ú. v. ES L 81,
                 21.3.2001, s. 30) a rozhodnutím 2001/840/ES (Ú. v. ES L 313, 30.11.2001, s. 40).
 ---pagebreak--- 54          SK                                Úradný vestník Európskej únie                                               01/zv. 4

     3. Rada má sídlo v Bruseli. Počas mesiacov apríl, jún a október Rada zasadá v Luxemburgu (2).

     Vo výnimočných prípadoch a z primerane opodstatnených dôvodov Rada alebo Výbor stálych zástupcov
     (COREPER) na základe jednomyseľného hlasovania môže rozhodnúť, že sa Rada zíde na inom mieste.

                                                         Článok 2

      Zoskupenia Rady, úloha Rady pre všeobecné záležitosti a vonkajšie vzťahy a navrhovanie programu

     1. Rada sa môže zísť v rozličných zoskupeniach v závislosti od prerokovávanej záležitosti. Rada v zoskupení
     zameranom na všeobecné záležitosti a vonkajšie vzťahy (ďalej len ‚Rada pre všeobecné záležitosti a vonkajšie
     vzťahy‘), ktorá bola zvolaná na zasadnutie, ako je uvedené v ods. 2 písm. a), presne určí zoznam týchto zoskupení,
     ktorý je uvedený v prílohe I.

     2. Rada pre všeobecné záležitosti a vonkajšie vzťahy sa zaoberá týmito dvomi hlavnými oblasťami činnosti, pre
     ktoré sú vyhradené oddelené zasadnutia s oddeleným programom a ktoré sa eventuálne uskutočnia v rozličných
     dátumoch, pričom sa zaoberá:

     a) prípravou zasadnutí Európskej rady a nadviazaním na zasadnutia Európskej rady, vrátane ľubovoľnej potrebnej
        koordinácii všetkých prípravných prác, celkovej koordinácie politík, inštitucionálnych a administratívnych
        otázok, horizontálnych dokumentov, ktoré majú dopad na niektoré politiky únie, a ľubovoľných dokumentov,
        ktoré jej zverí Európska Rada so zreteľom na operatívne pravidlá pre Hospodársku a menovú úniu;

     b) celkovým pôsobením únie navonok, t. j. spoločnej zahraničnej a bezpečnostnej politike, európskej
        bezpečnostnej a obrannej politike, zahraničnému obchodu, rozvojovej spolupráci a humanitárnej pomoci.

     3. Na účely príprav zasadnutí Európskej rady Rada pre všeobecné záležitosti a vonkajšie vzťahy, ktorá sa schádza
     na zasadnutí uvedenom v ods. 2 písm. a):

     a) vypracuje pripomienkovanú pracovnú verziu programu na návrh predsedníctva aspoň štyri týždne pred
        zasadnutím Európskej rady;

     b) uskutoční konečné prípravné zasadnutie v predvečer zasadnutia Európskej rady a schváli program.

     Príspevky na zasadnutia Európskej rady od ostatných zoskupení Rady sa predkladajú Rade pre všeobecné
     záležitosti a vonkajšie vzťahy, ktorá sa schádza na zasadnutí uvedenom v ods. 2 písm. a) aspoň dva týždne pred
     zasadnutím Európskej rady.

     S výnimkou naliehavých a nepredvídateľných dôvodov súvisiacich napríklad s aktuálnymi medzinárodnými
     udalosťami, nesmie sa medzi konečným prípravným zasadnutím uvedeným v pododseku písm. b) a zasadnutím
     Európskej rady zísť žiadne iné zoskupenie Rady ani prípravného výboru Rady.

     4. Rada pre všeobecné záležitosti a vonkajšie vzťahy, ktorá sa schádza na zasadnutí uvedenom v ods. 2 písm. a)
     odporúča Európskej rade, aby prijala viacročný strategický program na nadchádzajúce tri roky, ktorý bude
     vychádzať zo spoločného návrhu vypracovaného príslušnými predsedníctvami po porade s Komisiou.

     5. Na základe viacročného strategického programu a po príslušných konzultáciách dve predsedníctva, ktoré majú
     zastávať úrad v nasledujúcom roku, spoločne predložia návrh ročného operatívneho programu činností Rady
     počas tohto roka. Takýto návrh programu sa každoročne predkladá Rade pre všeobecné záležitosti a vonkajšie
     vzťahy v decembri. Tento návrh programu zohľadňuje tiež okrem iného príslušné body vyplývajúce z dialógu
     o politických prioritách na daný rok, ktorý sa uskutočnil na podnet Komisie. Príslušné dve predsedníctva dokončia
     tento program na základe rokovania Rady pre všeobecné záležitosti a vonkajšie ktorá sa schádza na zasadnutí
     uvedenom v odseku 2 písm. a).
 ---pagebreak--- 01/zv. 4          SK                               Úradný vestník Európskej únie                                               55

           6. Nastupujúce predsedníctvo vypracuje orientačné predbežné programy pre zasadnutia Rady naplánované
           na ďalšie šesťmesačné obdobie, pričom naznačí predpokladanú legislatívnu prácu a operatívne rozhodnutia. Tieto
           orientačné predbežné programy sa vypracujú najneskôr jeden týždeň pred začiatkom funkčného obdobia
           na základe ročného operatívneho programu a po porade s Komisiou. Ak je potrebné, môžu sa určiť mimoriadne
           zasadnutia Rady dodatočne k tým, ktoré boli predtým naplánované.

           Podobné orientačné predbežné programy zasadnutí Rady naplánované na šesťmesačné obdobie po období
           uvedenom v prvom pododseku vypracuje príslušné predsedníctvo po porade s Komisiou a nasledujúce
           predsedníctvo najneskôr jeden týždeň pred začiatkom svojho funkčného obdobia.

           Ak sa počas šesťmesačného obdobia ukáže, že ktorékoľvek zasadnutie naplánované počas tohto obdobia nie je
           opodstatnené, predsedníctvo ho nezvolá.

                                                             Článok 3 (3)

                                                              Program

           1. Predsedníctvo pre každé zasadnutie vypracuje predbežný program, pričom zohľadní ročný program. Program
           sa ostatným členom Rady a Komisii zašle aspoň 14 dní pred začiatkom zasadnutia.

           2. Predbežný program obsahuje body, v súvislosti s ktorými generálny sekretariát obdržal od člena Rady alebo
           Komisie aspoň 16 dní pred začatím tohto zasadnutia žiadosť o zahrnutie do programu spolu s akýmikoľvek inými
           súvisiacimi dokumentmi. V predbežnom programe sa tiež označia hviezdičkami body, o ktorých môže dať
           predsedníctvo, člen Rady alebo Komisia hlasovať. Takéto označenie sa vykoná, keď sa dodržia všetky procesné
           požiadavky, ktoré sú ustanovené zmluvami.

           3. Body, ktoré sa týkajú prijatia právneho aktu alebo spoločnej pozície k legislatívnemu návrhu alebo návrhu, aby
           sa opatrenie prijalo podľa hlavy VI Zmluvy o Európskej únii, sa zaradia do predbežného programu na rozhodnutie
           až po uplynutí šesťtýždňovej lehoty stanovenej v bode 3 Protokolu o úlohe národných parlamentov v Európskej
           únii.

           Rada sa môže jednomyseľne odchýliť od šesťtýždňovej lehoty, ak zaradenie bodu podlieha výnimke z dôvodu
           naliehavosti, ako je stanovené v bode 3 tohto protokolu.

           4. Iba body, v súvislosti s ktorými členom Rady a Komisii boli zaslané dokumenty minimálne pred dátumom, kedy
           sa zasiela predbežný program, je do tohto programu možné zaradiť.

           5. Generálny sekretariát zašle členom Rady a Komisii žiadosti o zaradenie bodov do programu a dokumenty,
           v súvislosti s ktorými neboli dodržané lehoty špecifikované vyššie.

           Ak do konca týždňa, predchádzajúceho týždňu pred zasadnutím Rady, COREPER neukončí preverovanie
           legislatívnych bodov v zmysle článku 7, predsedníctvo ich vypustí z predbežného programu, pokiaľ nie je možné
           zohľadniť požiadavku naliehavosti a bez toho, aby bol dotknutý ods. 2.

           6. Predbežný program sa rozdelí na časť A a časť B. Body, s ktorými môže Rada vyjadriť súhlas bez potreby
           rokovania, sa zahrnú do časti A, pričom sa nevylučuje možnosť, aby ľubovoľný člen Rady alebo Komisie vyjadril
           názor v čase schválenia týchto bodov a urobil vyhlásenia, ktoré sa uvedú do zápisnice.
 ---pagebreak--- 56          SK                               Úradný vestník Európskej únie                                             01/zv. 4

     7. Rada prijíma program na začiatku každého zasadnutia. Na zaradenie iného bodu do programu ako bodu, ktorý
     je zaradený do predbežného programu, sa vyžaduje jednomyseľné rozhodnutie Rady. Body zaradené takýmto
     spôsobom sa môžu predložiť na hlasovanie, ak sa dodržia všetky procesné požiadavky ustanovené zmluvami.

     8. Bod ‚A‘ sa však stiahne z programu, pokiaľ Komisia nerozhodne inak, ak stanovisko k bodu ‚A‘ vedie prípadne
     k ďalšiemu rokovaniu o ňom, alebo v prípade, ak tak požaduje člen Rady alebo Komisie.

     9. Akákoľvek žiadosť o zahrnutie bodu medzi ‚rôzne‘ musí byť doplnená o odôvodnenie.

                                                        Článok 4

                           Zastúpenie člena Rady, ktorý sa nemôže zúčastniť zasadnutia

     S výnimkou ustanovení článku 11 o delegovaní hlasovacích práv, člen Rady, ktorý sa nemôže zúčastniť zasadnutia,
     má právo si zabezpečiť svoje zastúpenie.

                                                        Článok 5

                                                      Zasadnutia

     1. Zasadnutia Rady nie sú verejné s výnimkou prípadov uvedených v článku 8.

     2. Na zasadnutia Rady je prizvaná Komisia. Na zasadnutia je tiež prizvaná Európska centrálna banka v prípadoch,
     v ktorých banka uplatňuje svoje právo iniciatívy. Rada však môže rozhodnúť o rokovaní bez prítomnosti Komisie
     alebo Európskej centrálnej banky.

     3. Členov Rady a Komisie môžu doprevádzať úradníci, ktorí im pomáhajú. Mená a funkcie takýchto úradníkov
     sa musia vopred oznámiť generálnemu sekretariátu. Maximálny počet osôb pripadajúci súčasne na delegáciu
     v miestnosti zasadnutia Komisie vrátane členov Rady môže určiť Rada.

     4. Pripustenie na zasadnutie Rady je podmienené predložením priepustky, ktorú dodá generálny sekretariát.

                                                        Článok 6

                    Povinnosť mlčanlivosti a predkladanie dokumentov v právnych konaniach

     1. Bez toho, aby boli dotknuté články 8 a 9 a ustanovenia o verejnom prístupe k dokumentom, na rokovania Rady
     sa vzťahuje povinnosť dodržiavať mlčanlivosť s výnimkou prípadov, ak Rada rozhodne inak.

     2. Rada alebo COREPER môžu povoliť, aby sa v právnych konaniach predložila na použitie kópia alebo stručné
     zhrnutie dokumentov Rady, ktoré ešte neboli uverejnené, v súlade s ustanoveniami o verejnom prístupe
     k dokumentom.

                                                        Článok 7

                     Prípady, v ktorých Rada koná na základe svojej legislatívnej právomoci

     Rada koná na základe svojej legislatívnej právomoci v zmysle druhého pododseku článku 207 ods. 3 Zmluvy
     o založení ES, keď prijíma pravidlá, ktoré sú právne záväzné v členských štátoch alebo pre členské štáty,
     prostredníctvom nariadení, smerníc, rámcových rozhodnutí alebo rozhodnutí, na základe príslušných ustanovení
     zmlúv, s výnimkou rokovaní vedúcich k prijatiu interných opatrení, správnych alebo rozpočtových právnych
     aktov, právnych aktov, ktoré sa týkajú medziinštitucionálnych alebo medzinárodných vzťahov alebo nezáväzných
     právnych aktov (ako napríklad závery, odporúčania alebo rezolúcie).
 ---pagebreak--- 01/zv. 4          SK                                Úradný vestník Európskej únie                                                57

           Ak sa legislatívne návrhy alebo podnety predkladajú Rade, Rada sa zdrží prijatia právnych aktov, ktoré nie sú
           ustanovené zmluvami, ako napríklad rezolúcie alebo vyhlásenia iné ako tie, ktoré sú uvedené v článku 9.

                                                                Článok 8

                                   Rokovania Rady otvorené pre verejnosť a verejné diskusie

           1. Rokovania Rady o právnych aktoch prijatých v súlade s postupom spolurozhodovania podľa článku 251
           zmluvy o založení ES sú otvorené pre verejnosť takto:

           a) oboznamovanie Komisie s jej najdôležitejšími legislatívnymi návrhmi a následná diskusia v Rade sú pre
              verejnosť prístupné. Zoznam takýchto návrhov na začiatku každého šesťmesačného obdobia prijme Rada pre
              všeobecné záležitosti a vonkajšie ktorá sa schádza na zasadnutí uvedenom v článku 2 ods. 2 písm. a), na základe
              odporúčania predsedníctva po porade s komisiou;

           b) hlasovanie o legislatívnych aktoch je prístupné verejnosti rovnako ako záverečné rokovania Komisie vedúce
              k takémuto hlasovaniu a pripojené odôvodnenia hlasovania (4).

           V takýchto prípadoch sú rokovania Komisie prístupné pre verejnosť prostredníctvom prenosu zo zasadnutia Rady
           audiovizuálnymi prostriedkami, najmä v preplnenej miestnosti. Výsledok hlasovania sa oznámi vizuálnymi
           prostriedkami.

           Generálny sekretariát informuje verejnosť v čo najväčšom predstihu o dátumoch a približnom čase, kedy sa takéto
           audiovizuálne prenosy uskutočnia, a prijme všetky praktické opatrenia, aby zabezpečil primerané vykonanie tohto
           odseku.

           2. Rada pre všeobecné záležitosti a vonkajšie vzťahy ktorá sa schádza na zasadnutí uvedenom v článku 2 ods. 2
           písm. a), každý rok uskutoční verejnú politickú diskusiu o ročnom operatívnom programe Rady a prípadne
           o ročnom pracovnom programe Komisie. Táto každoročná politická diskusia je predmetom verejného vysielania
           audiovizuálnymi prostriedkami.

           3. Rada o rozhodnutiach, ktoré prijala alebo ktoré prijal COREPER, uznášajúc sa kvalifikovanou väčšinou,
           uskutoční aspoň jednu verejnú diskusiu o dôležitých nových legislatívnych návrhoch iných, ako sú uvedené
           v ods. 1.

           Rada alebo COREPER môže rozhodnúť kvalifikovanou väčšinou v jednotlivých prípadoch, že sa majú uskutočniť
           iné verejné diskusie o dôležitých problémoch, ktoré sa týkajú záujmov únie.

           Záležitosti alebo špecifické témy takýchto diskusií navrhuje predsedníctvo, ktorýkoľvek člen Rady alebo Komisia.

           Takéto diskusie sú predmetom verejného prenosu audiovizuálnymi prostriedkami.

                                                                Článok 9

                           Prístup verejnosti k hlasovaniam, odôvodneniam hlasovaní a zápisniciam

           1. Okrem prípadov, keď rokovania Rady sú verejné podľa článku 8 ods. 1, keď Rada koná v rámci svojej
           legislatívnej právomoci v zmysle článku 7, výsledky hlasovania a odôvodnenie hlasovania členov Rady rovnako
           ako vyhlásenia v zápisniciach a body v týchto zápisniciach, ktoré sa týkajú prijatia právnych aktov sa sprístupňujú
           verejnosti.
 ---pagebreak--- 58          SK                               Úradný vestník Európskej únie                                               01/zv. 4

     To isté sa vzťahuje na:

     a) výsledky hlasovania a odôvodnenie hlasovania rovnako, ako vyhlásenia v zápisniciach zo zasadnutia Rady
        a body v týchto zápisniciach, ktoré sa týkajú prijatia spoločnej pozície podľa článku 251 alebo 252 Zmluvy
        o založení ES;

     b) výsledky hlasovania a odôvodnenie hlasovania členov Rady alebo ich zástupcov v zmierovacom výbore
        ustanovenom podľa článku 251 Zmluvy o založení ES rovnako ako vyhlásenia v zápisniciach zo zasadnutia
        Rady a body v týchto zápisniciach, ktoré sa týkajú zasadnutia zmierovacieho výboru;

     c) výsledky hlasovania a odôvodnenie hlasovania rovnako, ako vyhlásenia v zápisniciach zo zasadnutia Rady
        a body v týchto zápisniciach, ktoré sa týkajú vypracovania dohovoru Rady na základe hlavy VI Zmluvy
        o Európskej únii.

     2. Okrem toho, výsledky hlasovania sa sprístupňujú verejnosti:

     a) keď sa Rada uznáša podľa hlavy V Zmluvy o Európskej únii, jednomyseľným rozhodnutím Rady alebo
        COREPER prijatým na žiadosť jedného z členov;

     b) keď Rada prijíma spoločnú pozíciu v zmysle hlavy VI Zmluvy o Európskej únii, jednomyseľným rozhodnutím
        Rady alebo COREPER prijatým na žiadosť jedného z členov;

     c) v ostatných prípadoch, rozhodnutím Rady alebo COREPER prijatým na žiadosť jedného z členov.

     Keď sa výsledok hlasovania v Rade sprístupňuje verejnosti v súlade s pododsekmi písm. a), b) a c), odôvodnenie
     hlasovania uskutočneného po skončení hlasovania sa tiež sprístupňuje verejnosti na žiadosť dotknutých členov
     Rady, pričom sa primerane zohľadnia tento rokovací poriadok, právna istota a záujmy Rady.

     Vyhlásenia uvedené v zápisniciach zo zasadnutia Rady a body v týchto zápisniciach, ktoré sa týkajú prijatia
     právnych aktov uvedených v pododsekoch písm. a), b) a c), sa uverejňujú na základe rozhodnutia Rady alebo
     COREPER prijatého na žiadosť jedného z členov.

     3. Hlasovanie sa nesprístupňuje verejnosti v prípade diskusií, ktorých cieľom je orientačné zistenie hlasov alebo
     prijatie predbežných návrhov právnych aktov.

                                                        Článok 10

                                       Prístup verejnosti k dokumentom Rady

     Osobitné ustanovenia, ktoré sa týkajú prístupu verejnosti k dokumentom Rady sú uvedené v prílohe II.

                                                        Článok 11

                                                  Hlasovanie a kvórum

     1. Rada hlasuje na podnet svojho predsedu.

     Od predsedu sa okrem toho požaduje, aby dal podnet na hlasovanie o iniciatíve člena Rady alebo Komisie za
     predpokladu, že tak rozhodne väčšina členov Rady.

     2. Členovia Rady hlasujú v poradí členských štátov, ktoré je ustanovené v článku 203 Zmluvy o založení ES,
     pričom začína člen, ktorý podľa tohto poradia nasleduje po členovi, ktorý vykonáva predsedníctvo.

     3. Pri hlasovaní môže tiež ktorýkoľvek člen Rady hlasovať v mene najviac jedného iného člena (5).

     4. Na hlasovanie Rady sa vyžaduje prítomnosť väčšiny členov Rady, ktorí sú podľa zmlúv oprávnení hlasovať. Pri
     hlasovaní predseda s pomocou generálneho sekretariátu overí, či je splnené požadované kvórum.
 ---pagebreak--- 01/zv. 4          SK                               Úradný vestník Európskej únie                                               59

                                                             Článok 12 (6)

                                                          Písomný postup

           1. Právne akty Rady o naliehavých záležitostiach je možné prijať písomným hlasovaním, ak Rada alebo COREPER
           jednomyseľne rozhodne o použití tohto postupu. V prípade, ak sa vyskytnú špecifické okolnosti, predsedníctvo
           môže tiež navrhnúť použitie tohto postupu; v takomto prípade sa písomné hlasovanie môže uskutočniť, ak všetci
           členovia Rady súhlasia s takýmto postupom.

           2. Vyžaduje sa dohoda s Komisiou o použití písomného postupu v prípade, ak sa písomné hlasovanie týka
           záležitosti, ktorú Rade predniesla Komisia.

           3. Generálny sekretariát každý mesiac vypracuje prehľad právnych aktov prijatých v rámci písomného postupu.

           4. Na podnet predsedníctva Rada môže tiež konať z dôvodu zabezpečenia spoločnej zahraničnej a bezpečnostnej
           politiky prostredníctvom zjednodušeného písomného postupu (COREU). V takom prípade sa návrh považuje za
           prijatý na konci lehoty, ktorú stanoví predsedníctvo v závislosti od naliehavosti záležitosti s výnimkou prípadu,
           keď člen Rady vyjadrí námietky (7).

           5. Generálny sekretariát potvrdí, že písomný postup bol ukončený.

                                                              Článok 13

                                                              Zápisnice

           1. Z každého zasadnutia sa vypracujú zápisnice a po ich schválení zápisnice podpíše generálny tajomník/vysoký
           splnomocnenec pre spoločnú zahraničnú a bezpečnostnú politiku (ďalej len ‚generálny tajomník‘) alebo zástupca
           generálneho tajomníka. Generálny tajomník a jeho zástupca môžu delegovať svoju právomoc podpisovať
           na generálnych riaditeľov generálneho sekretariátu.

           Zápisnice vo všeobecnosti obsahujú v súvislosti s jednotlivým bodom programu:

           — dokumenty predložené Rade,

           — rozhodnutia, ktoré Rada prijala alebo závery, ku ktorým Rada dospela,

           — vyhlásenia Rady a vyhlásenia, o zápis ktorých požiadal člen Rady alebo Komisie.

           2. Návrh zápisníc vypracuje generálny sekretariát do 15 dní a predloží ho Rade alebo COREPER na schválenie.

           3. Pred takýmto schválením môže ktorýkoľvek člen Rady alebo Komisie požiadať, aby sa do zápisnice zahrnulo
           viac podrobností, ktoré sa týkajú akéhokoľvek bodu programu. Tieto žiadosti je možné predložiť v COREPER.

                                                              Článok 14

           Rokovania a rozhodnutia na základe dokumentov a návrhov vypracovaných v jazykoch ustanovených
                                            platnými pravidlami o jazykoch

           1. S výnimkou prípadu, keď Rada jednomyseľne rozhodla inak z dôvodu naliehavosti, Rada rokuje a prijíma
           rozhodnutia iba na základe dokumentov a návrhov vypracovaných v jazykoch, ktoré sú uvedené v platných
           pravidlách o jazykoch.

           2. Ktorýkoľvek člen Rady môže namietať voči diskusii, ak texty akýchkoľvek navrhovaných zmien a doplnení nie
           sú vypracované v jazykoch, ktoré sú uvedené v ods. 1, ako prípadne tento člen špecifikuje.
 ---pagebreak--- 60          SK                               Úradný vestník Európskej únie                                              01/zv. 4

                                                        Článok 15

                                                  Podpisovanie aktov

     Text právnych aktov, ktoré prijala Rada a právnych aktov, ktoré spoločne prijal Európsky parlament a Rada,
     podpisuje predseda, ktorý v tom čase vykoná funkciu predsedu k dátumu ich prijatia a generálny tajomník alebo
     zástupca generálneho tajomníka. Generálny tajomník a zástupca generálneho tajomníka môžu túto právomoc
     podpisovať delegovať na generálnych riaditeľov generálneho sekretariátu.

                                                      Článok 16 (8)

                                         Nemožnosť zúčastniť sa hlasovania

     Na účely vykonania tohto rokovacieho poriadku sa v súlade s prílohou č. 3 primerane zohľadnia prípady, v ktorých
     sa podľa zmlúv jeden alebo viacerí členovia Rady nemôžu zúčastňovať hlasovania.

                                                        Článok 17

                                Uverejňovanie právnych aktov v úradnom vestníku

     1. Generálny tajomník alebo zástupca generálneho tajomníka uverejnia v úradnom vestníku:

     a) právne akty uvedené v článku 254 ods. 1 a 2 Zmluvy o založení ES;

     b) právne akty uvedené v prvom odseku článku 163 Zmluvy o založení Euratom;

     c) spoločné pozície, ktoré prijala Rada v súlade s postupmi uvedenými v článkoch 251 a 252 Zmluvy o založení
        ES, a dôvody prijatia týchto spoločných pozícií;

     d) rámcové rozhodnutia a rozhodnutia uvedené v článku 34 ods. 2 Zmluvy o Európskej únii;

     e) dohovory, ktoré prijala Rada v súlade s článkom 34 ods. 2 Zmluvy o Európskej únii.

        V úradnom vestníku sa uvedie odkaz na nadobudnutie platnosti takýchto dohovorov;

     f) dohovory, podpísané medzi členskými štátmi na základe článku 293 Zmluvy o založení ES.

        V úradnom vestníku sa uvedie odkaz na nadobudnutie platnosti takýchto dohovorov;

     g) medzinárodné dohody, ktoré uzavrelo spoločenstvo.

        V úradnom vestníku sa uvedie odkaz na nadobudnutie platnosti takýchto dohôd;

     h) medzinárodné dohody uzavreté v súlade s článkom 24 Zmluvy o Európskej únii, pokiaľ Rada nerozhodne inak
        z dôvodov článkov 4 a 9 nariadenia (ES) č. 1049/2001 Európskeho parlamentu a Rady z 30. mája 2001
        o prístupe verejnosti k dokumentom Európskeho parlamentu, Rady a Komisie (9)

        V. úradnom vestníku sa uvedie odkaz na nadobudnutie platnosti takýchto dohôd;

     2. Ak Rada alebo Coreper nerozhodne inak, generálny tajomník alebo zástupca generálneho tajomníka uverejnia
     v úradnom vestníku:

     a) podnety, ktoré predložil Rade členský štát podľa článku 67 ods. 1 Zmluvy o založení ES;

     b) podnety, ktoré predložil Rade členský štát podľa článku 34 ods. 2 Zmluvy o Európskej únii;
 ---pagebreak--- 01/zv. 4          SK                                Úradný vestník Európskej únie                                                61

           c) spoločné pozície uvedené v článku 34 ods. 2 Zmluvy o Európskej únii;

           d) smernice iné ako smernice, ktoré sú uvedené v článku 254 ods. 1 a 2 Zmluvy o založení ES, rozhodnutia iné
              ako rozhodnutia, ktoré sú uvedené v článku 254 ods. 1 Zmluvy o založení ES, odporúčania a stanoviská.

           3. Rada alebo COREPER jednomyseľne rozhodnú v jednotlivom prípade, či generálny tajomník alebo zástupca
           generálneho tajomníka uverejní v úradnom vestníku spoločné stratégie, jednotné akcie a spoločné pozície, ktoré
           sú uvedené v článku 12 Zmluvy o Európskej únii;

           4. Rada alebo COREPER rozhodnú v jednotlivom prípade a pri zohľadnení možného uverejnenia základného
           právneho aktu, či generálny tajomník alebo zástupca generálneho tajomníka uverejnia v úradnom vestníku:

           a) opatrenia vykonávajúce jednotné akcie uvedené v článku 12 Zmluvy o Európskej únii;

           b) jednotné akcie, spoločné pozície alebo iné rozhodnutia prijaté na základe spoločnej stratégie, ako je ustanovené
              v prvej zarážke článku 23 ods. 2 Zmluvy o Európskej únii;

           c) akékoľvek opatrenia vykonávajúce rozhodnutia uvedené v článku 34 ods. 2 Zmluvy o Európskej únii
              a akékoľvek opatrenia vykonávajúce dohovory, ktoré vypracovala Rada v súlade s článkom 34 ods. 2 Zmluvy
              o Európskej únii;

           d) iné právne akty, ako napríklad rozhodnutia alebo rezolúcie sui generis.

           5. Ak dohoda, ktorú uzavreli spoločenstvá a jeden alebo viacero štátov alebo medzinárodné organizácie, zriaďuje
           orgán, ktorému sa udeľujú rozhodovacie právomoci, Rada rozhodne, ak sa takáto dohoda uzavrela, či sa
           rozhodnutia, ktoré takýto orgán má prijímať, uverejnia v úradnom vestníku.

                                                               Článok 18

                                                   Oznamovanie právnych aktov

           1. Smernice iné ako smernice, ktoré sú uvedené v článku 254 ods. 1 a 2 Zmluvy o založení ES a rozhodnutia iné
           ako rozhodnutia, ktoré sú uvedené v článku 254 ods. 1 a 2 Zmluvy o založení ES, oznamuje ich adresátom
           generálny tajomník alebo zástupca generálneho tajomníka.

           2. Tieto akty, ak nie sú uverejnené v úradnom vestníku, generálny tajomník alebo zástupca generálneho tajomníka
           oznámi ich adresátom:

           a) odporúčania;

           b) spoločné stratégie, spoločné postupy a spoločné pozície uvedené v článku 12 Zmluvy o Európskej únii;

           c) spoločné pozície uvedené v článku 34 ods. 2 Zmluvy o Európskej únii;

           d) opatrenia vykonávajúce právne akty prijaté na základe článkov 12 a 34 Zmluvy o Európskej únii.

           3. Generálny tajomník alebo zástupca generálneho tajomníka zašlú vládam členských štátov a Komisii overené
           kópie smerníc Rady iných ako smerníc, ktoré sú uvedené v článku 254 ods. 1 a 2 Zmluvy o založení ES
           a rozhodnutí a odporúčaní Rady.

                                                             Článok 19 (10)

                                              COREPER, výbory a pracovné skupiny

           1. COREPER je zodpovedný za prípravu práce Rady a za vykonanie úloh, ktorými ho Rada poverila. V každom
           prípade (11) musí zabezpečiť dôslednosť politík a akcií únie a dohliadnuť na to, aby sa dodržiavali tieto zásady
           a pravidlá:

           a) zásady zákonnosti, subsidiarity, proporcionality a uvádzania dôvodov na prijatie právnych aktov;
 ---pagebreak--- 62          SK                              Úradný vestník Európskej únie                                             01/zv. 4

     b) pravidlá zakotvujúce právomoci orgánov a inštitúcií únie;

     c) rozpočtové pravidlá;

     d) rokovací poriadok, transparentnosť a kvalita tvorby právnych aktov.

     2. Všetky body, ktoré sú zaradené do programu zasadnutia Rady prerokuje COREPER vopred, pokiaľ COREPER
     nerozhodne inak. COREPER vynaloží úsilie, aby sa na jeho úrovni dosiahla dohoda, ktorá sa Rade predloží
     na schválenie. Zabezpečí primerané predloženie podkladov Rade a prípade predloží usmernenia, alternatívy alebo
     navrhované riešenia. V naliehavých prípadoch Rada, uznášajúca sa jednomyseľne, môže rozhodnúť o urovnaní
     záležitosti bez predchádzajúceho prerokovania.

     3. COREPER môže zriadiť výbory alebo pracovné skupiny, alebo ich je možné zriadiť so súhlasom COREPER,
     s cieľom vykonať určité prípravné práce alebo štúdie, ktoré sa vopred stanovia.

     Generálny sekretariát aktualizuje a uverejňuje zoznam prípravných orgánov. Iba výbory a pracovné skupiny
     na tomto zozname sa môžu zísť ako prípravné orgány Rady.

     4. Výboru COREPER predsedá v závislosti od bodov programu stály predstaviteľ alebo zástupca stáleho
     predstaviteľa členského štátu, ktorý vykonáva predsedníctvo Rady. Pokiaľ Rada nerozhodne inak, rozličným
     výborom určeným v zmluvách tiež predsedá zástupca tohto členského štátu. To isté sa vzťahuje na výbory
     a pracovné skupiny uvedené v ods. 3, pokiaľ COREPER nerozhodne inak.

     5. Na účely prípravy zasadnutí rôznych zoskupení Rady, ktoré sa konajú raz za šesť mesiacov v prípade, ak sa
     konajú v priebehu prvej polovice tohto obdobia, ak ide o zasadnutia výborov iných ako COREPER a zasadnutí tých
     pracovných skupín, ktoré sa konali v predchádzajúcich šiestich mesiacoch, týmto zasadnutiam predsedá zástupca
     členského štátu, ktorý je ďalším v poradí na vykonávanie predsedníctva uvedených zasadnutí Rady.

     6. Ak sa počas šesťmesačného obdobia bude v podstate zaoberať podkladmi, zástupca členského štátu, ktorý
     vykonáva predsedníctvo počas tohto šesťmesačného obdobia, môže počas predchádzajúceho šesťmesačného
     obdobia predsedať zasadnutiam výborov iných ako COREPER a pracovných skupín, keď diskutujú o týchto
     podkladoch. Praktické vykonanie tohto pododseku je predmetom dohody medzi dvomi dotknutými
     predsedníctvami.

     V osobitnom prípade preskúmavania rozpočtu spoločenstva na daný rozpočtový rok, zasadnutiu prípravných
     orgánov Rady iných ako COREPER, ktoré sa zaoberajú prípravou bodov programu Rady s ohľadom
     na preskúmanie rozpočtu, predsedá zástupca členského štátu, ktorý vykonával predsedníctvo počas druhého
     šesťmesačného obdobia roka pred daným rozpočtovým rokom. To isté sa uplatňuje po dohode s druhým
     predsedníctvom pre predsedania zasadnutí Rady v čase, keď sa rokuje o bodoch uvedeného rozpočtu. Dotknuté
     predsedníctva sa poradia o praktických opatreniach.

     7. V súlade s príslušnými predpismi uvedenými nižšie COREPER môže prijať tieto procesné rozhodnutia za
     predpokladu, že body, ktoré sa týkajú tohto rozhodnutia, sú zaradené do predbežného programu aspoň tri
     pracovné dni pred zasadnutím. Vyžaduje sa jednomyseľnosť na strane COREPER v prípade akéhokoľvek odchýlenia
     sa od tejto lehoty (12):

     a) rozhodnutie uskutočniť zasadnutie Rady na inom mieste ako Brusel alebo Luxemburg (článok 1 ods. 3);

     b) oprávnenie vyhotoviť kópiu a stručný prehľad z dokumentu Rady na použitie v legislatívnom procese (článok 6
        ods. 2);

     c) rozhodnutie uskutočniť verejnú diskusiu v Rade (článok 8 ods. 3);

     d) rozhodnutie uverejniť výsledky hlasovania v prípadoch uvedených v článku 9 ods. 2 a 3;
 ---pagebreak--- 01/zv. 4          SK                                Úradný vestník Európskej únie                                              63

           e) rozhodnutie použiť písomný postup (článok 12 ods. 1);

           f) schválenie alebo zmena a doplnenie zápisníc Rady (článok 13 ods. 2 a 3);

           g) rozhodnutie uverejniť alebo neuverejniť text alebo právny akt v úradnom vestníku (článok 17 ods. 2, 3 a 4);

           h) rozhodnutie uskutočniť konzultácie s orgánom alebo inštitúciou;

           i) rozhodnutie stanovujúce alebo predlžujúce lehotu na uskutočnenie konzultácií s orgánom alebo inštitúciou;

           j) rozhodnutie predĺžiť lehoty, ktoré sú stanovené článkom 251 ods. 7 Zmluvy o založení ES;

           k) schválenie znenia listu, ktorý sa má zaslať orgánu alebo inštitúcii.

                                                               Článok 20

                                                  Predsedníctvo a vedenie diskusií

           1. Predsedníctvo je zodpovedné za uplatňovanie tohto rokovacieho poriadku a za zabezpečenie toho, aby sa
           rokovania viedli vecným spôsobom. Ak Rada nerozhodne inak, môže prijať ľubovoľné opatrenia potrebné
           na dosiahnutie najlepšieho možného využitia dostupného času počas zasadnutí a najmä:

           a) obmedziť počty pripadajúce na jednu delegáciu prítomné v rokovacej miestnosti na rokovaní o jednotlivých
              bodoch a rozhodnúť, či schváliť otvorenie ďalšej miestnosti;

           b) stanoviť poradie, v ktorom sa budú prerokovávať body a určiť trvanie diskusií o týchto bodoch;

           c) organizovať čas vyhradený na diskusiu o určitom bode, najmä prostredníctvom obmedzenia času, počas
              ktorého môžu účastníci rozprávať a určenia poradia, v akom účastníci dostanú slovo;

           d) požiadať delegácie, aby písomne predložili svoje návrhy na zmenu a doplnenie textu, o ktorom sa rokuje, do
              určitého dátumu, prípadne spolu s krátkym vysvetlením;

           e) požiadať delegácie, ktoré majú identické alebo podobné stanoviská k určitému bodu, textu alebo jeho časti, aby
              si vybrali jednu z nich, aby vyjadrili zdieľané stanovisko na zasadnutí alebo písomne pred zasadnutím.

           2. Bez toho, aby boli dotknuté ustanovenia článku 19 ods. 4 až 6 a právomoci a celková politická zodpovednosť
           predsedníctva, predsedníctvu pomáha predstaviteľ členského štátu, ktorý ako ďalší v poradí vykonáva
           predsedníctvo. Na žiadosť predsedníctva a v súlade s jeho pokynmi predstaviteľ členského štátu, ktorý ako ďalší
           v poradí vykonáva predsedníctvo, vystrieda predsedníctvo a v prípade, že je to potrebné, odbremení ho od
           niektorých úloh a zabezpečí kontinuitu konania Rady.

                                                           Článok 21 (13) (14)

                                               Správy výborov a pracovných skupín

           Bez ohľadu na ostatné ustanovenia tohto rokovacieho poriadku, predsedníctvo organizuje zasadnutia rozličných
           výborov a pracovných skupín tak, aby ich správy boli k dispozícii pred zasadnutiami COREPER, na ktorých sa majú
           prerokovať.

           Pokiaľ naliehavosť situácie nevyžaduje inak, predsedníctvo odloží na následné zasadnutie COREPER ktorékoľvek
           legislatívne body v zmysle článku 7, v súvislosti s ktorými výbor alebo pracovná skupina neukončili rokovania
           aspoň päť pracovných dní pred zasadnutím COREPER.
 ---pagebreak--- 64          SK                                 Úradný vestník Európskej únie                                                01/zv. 4

                                                         Článok 22

                                           Kvalita tvorby právnych aktov (15)

     Aby sa Rade pomohlo pri jej úlohe zabezpečiť kvalitné vypracovanie návrhov legislatívnych aktov, ktoré prijíma,
     právny útvar je zodpovedný za kontrolovanie kvality tvorby návrhov na primeranom stupni legislatívneho procesu
     rovnako ako za upozornenie Rady a jej orgánov na tvorbu návrhov v súlade s Medziinštitucionálnou dohodou
     z 22. decembra 1998.

     Počas celého legislatívneho procesu tí, ktorí predložili právne texty v súvislosti s konaniami Rady, venujú osobitnú
     pozornosť kvalite tvorby právnych aktov.

                                                         Článok 23

                                      Generálny tajomník a generálny sekretariát

     1. Rade pomáha generálny sekretariát zodpovedný generálnemu tajomníkovi, ktorému pomáha zástupca
     generálneho tajomníka zodpovedný za fungovanie generálneho sekretariátu. Generálneho tajomníka a zástupcu
     generálneho tajomníka vymenúva Rada uznášajúca sa jednomyseľne.

     2. Rada rozhoduje o organizácii Generálneho sekretariátu (16).

     Generálny tajomník a zástupca generálneho tajomníka prijmú v rámci svojej právomoci všetky opatrenia potrebné
     na zabezpečenie hladkého fungovania generálneho sekretariátu.

     3. Generálny sekretariát sa dôsledne a sústavne venuje organizovaniu, koordinovaniu a zabezpečeniu súdržnosti
     práce Rady a vykonávaniu jej ročného programu. Pod dohľadom a vedením predsedníctva generálny sekretariát
     pomáha predsedníctvu pri hľadaní riešení.

     V súlade s ustanoveniami Zmluvy o Európskej únii generálny tajomník pomáha Rade a predsedníctvu
     v záležitostiach, ktoré sa týkajú spoločnej zahraničnej a bezpečnostnej politiky vrátane koordinovania práce
     osobitných zástupcov.

     V prípade, ak je to vhodné, generálny tajomník môže požiadať predsedníctvo, aby zvolalo výbor alebo pracovnú
     skupinu, najmä v súvislosti so záležitosťami, ktoré sa týkajú spoločnej zahraničnej a bezpečnostnej politiky, alebo
     zaradilo bod do programu výboru alebo pracovnej skupiny.

     4. Generálny tajomník alebo zástupca generálneho tajomníka predloží Rade návrh odhadu výdajov Rady
     v dostatočnom predstihu, aby sa zabezpečilo dodržanie lehôt, ktoré sú stanovené rozpočtovými pravidlami.

     5. Generálny tajomník za pomoci zástupcu generálneho tajomníka je plne zodpovedný za spravovanie
     rozpočtových prostriedkov, ktoré sú vyhradené v druhom oddiely rozpočtu pre Radu, a prijme všetky opatrenia
     potrebné na zabezpečenie ich primeraného riadenia. Vynakladá rozpočtové prostriedky v súlade s ustanoveniami
     rozpočtového nariadenia vzťahujúceho sa na všeobecný rozpočet Európskych spoločenstiev.

                                                         Článok 24

                                                        Bezpečnosť

     Bezpečnostné predpisy prijme Rada uznášajúca sa kvalifikovanou väčšinou.
 ---pagebreak--- 01/zv. 4           SK                                     Úradný vestník Európskej únie                                                          65

                                                                      Článok 25
                                                 Povinnosti depozitára dohôd a dohovorov
           V prípade, že generálny tajomník Rady je určený za depozitára dohody uzavretej v súlade s článkom 24 Zmluvy
           o Európskej únii alebo uzavretej medzi spoločenstvom a jedným alebo viacerými štátmi alebo medzinárodnými
           organizáciami, dohovoru uzavretého medzi členskými štátmi, alebo dohovoru prijatého podľa článku 34 Zmluvy
           o Európskej únii, ratifikačné listiny, listiny o prijatí alebo listiny o schválení týchto dohôd alebo dohovorov sa
           uložia na adrese Rady.
           V takýchto prípadoch generálny tajomník vykonáva povinnosti depozitára a tiež zabezpečí, aby sa dátumy
           nadobudnutia platnosti takýchto dohôd alebo dohovorov uverejnili v úradnom vestníku.

                                                                      Článok 26
                                               Zastupovanie pred Európskym parlamentom
           Radu môže zastupovať pred Európskym parlamentom alebo jej výbormi predsedníctvo alebo so súhlasom
           predsedníctva nasledujúce predsedníctvo alebo generálny tajomník. Radu môže tiež zastupovať pred týmito
           výbormi zástupca generálneho tajomníka alebo vyšší úradníci generálneho sekretariátu, ktorí konajú na základe
           pokynov od predsedníctva.
           Rada môže svoje stanoviská predkladať tiež Európskemu parlamentu prostredníctvom písomného vyhlásenia.

                                                                      Článok 27
                                                    Ustanovenia o forme právnych aktov
           Ustanovenia o forme právnych aktov sú uvedené v prílohe č. 4.

                                                                      Článok 28
                                                       Korešpondencia adresovaná Rade
           Korešpondencia pre Radu sa zasiela predsedovi na túto adresu Rady:

                                                                Rada Európskej únie
                                                                 Rue de la Loi 175
                                                                  B-1048 Brusel

           (1) Tento odsek opakovane formuluje článok 204 Zmluvy o založení ES.
           (2) Tento odsek opakovane formuluje písm. b) jediného článku Protokolu o umiestnení sídiel orgánov a niektorých inštitúcií
               a úradov Európskych spoločenstiev a Europolu, ktorý je pripojený k zmluvám.
           (3) Pozri ustanovenia písm. a) a b) uvedené nižšie:
               a) k č l á n k u 3 o d s . 1 a 2
                   ‚Predsedníctvo sa bude usilovať zabezpečiť, aby členovia Rady dostali predbežný program na každé zasadnutie Rady,
                   ktorého sa zaoberá vykonaním hlavy IV časti tri Zmluvy o založení ES a hlavy VI Zmluvy o Európskej únii a ľubovoľné
                   dokumenty, ktoré sa týkajú týchto problémov v zásade aspoň 21 dní pred začiatkom zasadnutia.‘
               b) k článkom 1 a 3
                   ‚Bez toho, aby bol dotknutý článok 22 ods. 2 Zmluvy o Európskej únii, ktorý určuje, že mimoriadne zasadnutia Rady
                   sa môžu zvolať narýchlo v prípadoch vyžadujúcich rýchle rozhodnutie, Rada si uvedomuje potrebu, aby sa záležitosti,
                   ktoré sa týkajú spoločnej zahraničnej a bezpečnostnej politiky prerokúvali pohotovo a účelne. Dojednania v článku 3
                   nebránia splneniu týchto požiadaviek.‘
           (4) Pozri ustanovenie písm. c) uvedené nižšie:
               c) k č l á n k u 8 o d s . 1 p í s m . b )
                   ‚Článok 8 ods. 1 písm. b) sa vykonáva takto: predsedníctvo v predbežnom programe označí za použitia slov »verejné
                   rokovanie« tie body, o ktorých bude Rada na konci rokovania hlasovať.
                   Toto praktické dojednanie nemá žiaden účinok na pravidlo podľa článku 11 ods. 1 rokovacieho poriadku Rady.‘
           (5) Tento odsek opakovane formuluje článok 206 Zmluvy o založení ES.
           (6) Pozri ustanovenie písm. d) uvedené nižšie:
               d) k č l á n k u 1 2
                   ‚Rada súhlasí, že zváži vhodnosť začlenenia možnosť použiť zjednodušený písomný postup do rokovacieho poriadku, keď
                   sa uznáša podľa hlavy VI Zmluvy o Európskej únii.‘
           (7) Pozri ustanovenie písm. e) uvedené nižšie:
               e) k č l á n k u 1 2 o d s . 4
                   ‚Rada zdôrazňuje, že sieť COREU sa musí používať v súlade so závermi Rady z 12. júna 1995 o pracovných postupoch
                   Rady.‘
           (8) Pozri ustanovenie písm. f) uvedené nižšie:
               f) k č l á n k u 1 6 a p r í l o h e I I I
                   ‚Rada súhlasí, že ustanovenia článku 16 a prílohy č. 3 sa vzťahujú na právne akty, o prijatí ktorých niektorí členovia Rady
                   nie sú podľa zmlúv oprávnení hlasovať. Avšak uplatňovanie článku 7 Zmluvy o Európskej únii nepodlieha týmto
                   ustanoveniam.
                   Pri prvom uplatňovaní článkov 43 a 44 Zmluvy o Európskej únii Rada s ohľadom na skúsenosť, ktorú získala v ostatných
                   oblastiach, zváži akékoľvek potrebné úpravy článku 16 a prílohy č. 3 tohto rokovacieho poriadku.‘
           (9) Ú. v. ES L 145, 31.5.2001, s. 43.
 ---pagebreak--- 66           SK                                   Úradný vestník Európskej únie                                                       01/zv. 4

     (10) Tieto ustanovenia sa uplatňujú bez toho, aby bolo dotknuté postavenie Hospodárskeho a finančného výboru, ako je
          ustanovené v článku 114 Zmluvy o založení ES, ako aj platné rozhodnutia Rady, ktoré sa týkajú tejto
          záležitosti (Ú. v. ES L 358, 31.12.1998, s. 109 a Ú. v. ES L 5, 1.1.1999, s. 71).
     (11) Pozri ustanovenie písm. g) uvedené nižšie:
          g) k č l á n k u 1 9 o d s . 1
              ‚COREPER zabezpečuje dôslednosť a dodržiavanie zásad uvedených v ods. 1, najmä v súvislosti so záležitosťami, pre
              ktoré sa vykonala podstatné príprava na iných fórach.‘
     (12) Pozri ustanovenie písm. h) uvedené nižšie:
          h) k č l á n k u 1 9 o d s . 7
              ‚Ak člen Rady zastáva názor, že návrh procesného rozhodnutia predložený výboru COREPER na schválenie v súlade
              s článkom 19 ods. 7 vyvoláva závažnú otázku, návrh rozhodnutia sa predloží Rade.‘
     (13) Tieto ustanovenia sa uplatňujú bez toho, aby bolo dotknuté postavenie Hospodárskeho a finančného výboru, ako je
          ustanovené v článku 114 Zmluvy o založení ES, ako aj platné rozhodnutia Rady, ktoré sa týkajú tejto záležitosti
          (Ú. v. ES L 358, 31.12.1998, s. 109 a Ú. v. ES L 5, 1.1.1999, s. 71).
     (14) Pozri ustanovenie písm. i) uvedené nižšie:
          i) k č l á n k u 2 1
              ‚Správy od pracovných skupín a akékoľvek iné dokumenty, ktoré sa používajú ako východisko pre rokovania COREPER,
              by sa mali zaslať delegáciám včas, aby sa im umožnilo ich dostatočné posúdenie.‘
     (15) Pozri ustanovenia písm. j) a k) uvedené nižšie:
          j) k č l á n k u 2 2
              ‚Právny útvar Rady dostal tiež pokyn, aby zabezpečili pomoc členskému štátu zodpovednému za podnet v zmysle článku
              67 písm. 1) Zmluvy o založení ES alebo článku 34 ods. 2 Zmluvy o Európskej únii na účely, okrem iného, kontrolovania
              kvality vypracovania návrhov takýchto podnetov, ak o takúto pomoc daný členský štát požiada.‘
          k) k č l á n k u 2 2
              ‚Členovia Rady pripomienkujú návrhy na vydanie oficiálneho úplného znenia legislatívnych textov do tridsiatich dní po
              tom, čo generálny sekretariát rozpošle takéto návrhy.
              Členovia Rady zabezpečia, aby tie ustanovenia návrhu na prepracovanie legislatívnych textov, ktoré sú prevzaté
              z predchádzajúceho právneho aktu bez podstatnej úpravy, sa preskúmali v súlade so zásadami zakotvenými
              na posúdenie návrhov na vydanie oficiálneho úplného znenia.‘
     (16) Ods. 1 a ods. 2, prvý pododsek, opakovane formulujú článok 207 ods. 2 Zmluvy o založení ES.
 ---pagebreak--- 01/zv. 4           SK                                      Úradný vestník Európskej únie                                                67

                                                                     PRÍLOHA I
                                                           ZOZNAM ZOSKUPENÍ RADY

           1.   Všeobecné záležitosti a vonkajšie vzťahy (17).

           2.   Hospodárske a finančné záležitosti (18).

           3.   Spravodlivosť a vnútorné veci (19).

           4.   Zamestnanosť, sociálna politika, zdravie a záležitosti ochrany spotrebiteľa.

           5.   Konkurencieschopnosť (vnútorný trh, priemysel a výskum) (20).

           6.   Doprava, telekomunikácie a energetika.

           7.   Poľnohospodárstvo a rybolov.

           8.   Životné prostredie.

           9.   Vzdelávanie, mládež a kultúra (21).

           Každý členský štát si určí spôsob, ako bude zastúpený v Rade v súlade s článkom 203 Zmluvy o založení ES.

           Niektorí ministri sa môžu zúčastňovať ako riadni členovia Rady toho istého zoskupenia, pričom sa program a organizačný
           poriadok primerane upravia (22).

           V prípade Rady pre všeobecné záležitosti a vonkajšie vzťahy je každá vláda zastúpená na rozličných zasadnutiach Rady tohto
           zoskupenia ministrom alebo štátnym tajomníkom podľa vlastnej voľby.

           (17) Vrátane Európskej bezpečnostnej a obrannej politiky a rozvojovej spolupráce.
           (18) Vrátane rozpočtu.
           (19) Vrátane civilnej ochrany.
           (20) Vrátane cestovného ruchu.
           (21) Vrátane audiovizuálnych záležitostí.
           (22) Pozri ustanovenie písm. l) uvedené nižšie:
                l) k p r í l o h e I , d r u h ý p o d o d s e k
                   ‚Predsedníctvo organizuje program Rady zoskupením príbuzných bodov programu, aby sa umožnila účasť príslušných
                   národných predstaviteľov, najmä ak sa dané zoskupenie Rady musí zaoberať jasne rozdielnymi okruhmi problémov.‘
 ---pagebreak--- 68           SK                                     Úradný vestník Európskej únie                                                         01/zv. 4

                                                               PRÍLOHA II

                       OSOBITNÉ USTANOVENIA O PRÍSTUPE VEREJNOSTI K DOKUMENTOM RADY

                                                                 Článok 1

                                                           Rozsah pôsobnosti

     Ktorákoľvek fyzická alebo právnická osoba má prístup k dokumentom Rady za predpokladu dodržania zásad, podmienok
     a obmedzení ustanovených v nariadení (ES) č. 1049/2001 a osobitných ustanovení, ktoré sú upravené v tejto prílohe.

                                                                 Článok 2

                                         Konzultácia s ohľadom na dokumenty tretej strany

     1. Na účely uplatnenia článku 4 ods. 5 a článku 9 ods. 3 nariadenia (ES) č. 1049/2001 a pokiaľ to nie je zrejmé, pri preskúmaní
     dokumentu na základe článku 4 ods. 1, 2 a 3 nariadenia (ES) č. 1049/2001, že sa nemá sprístupniť, s dotknutou treťou stranou
     sa uskutočnia konzultácie, ak:

     a) dokument je citlivým dokumentom, ako je vymedzený v článku 9 ods. 1 nariadenia (ES) č. 1049/2001;

     b) dokument pochádza z členského štátu a

        — bol predložený Rade pred 3. decembrom 2001 alebo

        — dotknutý členský štát požiadal, aby nebol uverejnený bez jeho predchádzajúceho súhlasu.

     2. Vo všetkých ostatných prípadoch, ak Rada dostane žiadosť tretej strany o prístup k dokumentu, ktorý má k dispozícii,
     generálny tajomník na účely uplatnenia článku 4 ods. 4 nariadenia (ES) č. 1049/2001 musí uskutočniť konzultácie s treťou
     stranou, pokiaľ nie je zrejmé pri skúmaní dokumentu na základe článku 4 ods. 1, 2 a 3 nariadenia (ES) č. 1049/2001, či sa smie
     alebo nesmie sprístupniť.

     3. S treťou stranou sa uskutočnia konzultácie písomne (vrátane elektronickej pošty) a musí sa jej poskytnúť primeraný čas
     na odpoveď, pričom sa zohľadňuje lehota, ktorá je ustanovená v článku 7 nariadenia (ES) č. 1049/2001. V prípadoch uvedených
     v ods. 1 sa tretia strana vyzve, aby predložila svoje písomné stanovisko.

     4. Ak dokument nepatrí do predmetu úpravy odseku 1 písm. a) ani b) a generálny sekretariát na základe zamietavého stanoviska
     tretej strany nie je presvedčený, že sa uplatňuje článok 4 ods. 1 alebo 2 nariadenia (ES) č. 1049/2001, Rada túto skutočnosť vezme
     na vedomie.

     Ak Rada predpokladá sprístupnenie dokumentu, tretia strana je okamžite písomne informovaná o zámere Rady sprístupniť
     dokument v lehote aspoň 10 pracovných dní. Súčasne sa tretia strana upozorní na článok 243 Zmluvy o založení Európskeho
     spoločenstva.

                                                                 Článok 3

                              Žiadosti o konzultácie zo strany iných orgánov alebo členských štátov

     Žiadosti o uskutočnenie konzultácie s Radou zo strany iného orgánu alebo členského štátu, ktoré sa týkajú žiadosti o prístup
     k dokumentu Rady sa zasielajú elektronickou poštou na adresu access@consilium.eu.int alebo faxom na číslo + 32 (0) 22 85 63 61.

     Generálny sekretariát predloží promptne svoje stanovisko v mene Rady, pričom sa zohľadňuje lehota potrebná na to, aby
     dotknutý orgán alebo členský štát prijali rozhodnutie, ale najneskôr do piatich pracovných dní.

                                                                 Článok 4

                                             Dokumenty pochádzajúce z členského štátu

     Akákoľvek žiadosť členského štátu podľa článku 4 ods. 5 nariadenia (ES) č. 1049/2001 sa písomne predkladá generálnemu
     sekretariátu.

                                                                 Článok 5

                                                Predloženie žiadosti členským štátom

     Keď členský štát predkladá žiadosť Rade, posudzuje sa v súlade s článkami 7 a 8 nariadenia (ES) č. 1049/2001 a príslušných
     ustanovení tejto prílohy. V prípade celkového alebo čiastočného zamietnutia sprístupnenia je žiadateľ informovaný, že akákoľvek
     potvrdzujúca žiadosť sa musí adresovať priamo Rade.
 ---pagebreak--- 01/zv. 4           SK                                    Úradný vestník Európskej únie                                                        69

                                                                      Článok 6

                                                            Adresa na podanie žiadosti

           Žiadosti o prístup k dokumentu sa adresujú písomne na Generálny sekretariát Rady/vysokého splnomocnenca, rue de la
           Loi/Wetstraat 175, B-1048 Brusel, elektronickou poštou na adresu access@consilium.eu.int alebo faxom na číslo + 32 (0)
           22 85 63 61.

                                                                      Článok 7

                                                           Vybavenie prvotnej žiadosti

           S výhradou článku 9 ods. 2 a 3 nariadenia (ES) č. 1049/2001 akúkoľvek žiadosť o prístup k dokumentu Rady vybavuje generálny
           sekretariát.

                                                                      Článok 8

                                                        Vybavenie potvrdzujúcej žiadosti

           S výhradou článku 9 ods. 2 a 3 nariadenia (ES) č. 1049/2001 o akejkoľvek potvrdzujúcej žiadosti rozhoduje Rada.

                                                                      Článok 9

                                                                      Poplatky

           Poplatky za vyhotovenie a zaslanie kópii dokumentov Rady určuje generálny tajomník.

                                                                      Článok 10

                                                       Verejný register dokumentov Rady

           1. Generálny sekretariát je zodpovedný za zabezpečenie prístupu verejnosti k registru dokumentov Rady.

           2. Register okrem odkazov na dokumenty udáva tiež, ktoré dokumenty vypracované po 1. júli 2000 sú už sprístupnené pre
           verejnosť. S výhradou nariadenia (ES) č. 45/2001 Európskeho parlamentu a Rady z 18. decembra 2000 o ochrane jednotlivcov
           so zreteľom na spracovanie osobných údajov inštitúciami a orgánmi spoločenstva a o voľnom pohybe takýchto údajov (23)
           a článku 16 nariadenia (ES) č. 1049/2001, je ich obsah sprístupnený na internete.

                                                                      Článok 11

                                                    Dokumenty priamo prístupné verejnosti

           1. Tento článok sa vzťahuje na všetky dokumenty Rady, ak nie sú utajené, a bez toho, aby bola dotknutá možnosť podania
           písomnej žiadosti v súlade s článkom 6 nariadenia (ES) č. 1049/2001.

           2. Na účely tohto článku:

           — ‚obeh‘ znamená distribúcia konečnej verzie dokumentu členom Rady, ich predstaviteľom alebo delegátom;
           — ‚legislatívny dokument‘ znamená ľubovoľný dokument, ktorý sa týka posúdenia a prijatia legislatívneho aktu v zmysle článku
             7 rokovacieho poriadku Rady.

           3. Generálny sekretariát sprístupní verejnosti tieto dokumenty hneď, ako boli dané do obehu:

           a) dokumenty, ktorých autorom nie je ani Rada ani členský štát a ktoré boli uverejnené ich autorom alebo s jeho súhlasom;
           b) predbežný program zasadnutí Rady v jej rozličných zoskupeniach;
           c) akýkoľvek text, ktorý prijala Rada a je určený na uverejnenie v úradnom vestníku.

           4. Za predpokladu, že je zrejmé, že na dokumenty sa nevzťahuje ani jedna z výnimiek určených v článku 5 nariadenia (ES)
           č. 1049/2001, generálny sekretariát môže verejnosti sprístupniť tiež tieto dokumenty hneď, ako boli dané do obehu:

           a) predbežný program výborov a pracovných skupín;
           b) ostatné dokumenty, ako napríklad informačné oznamy, správy, správy o pokroku a správy o stave v rokovaniach v Rade alebo
              niektorej z jej prípravných orgánov, ktoré nevyjadrujú individuálne stanoviská delegácií, s výnimkou stanovísk a príspevkov
              právneho útvaru.

           5. Generálny sekretariát sprístupní tiež tieto právne dokumenty okrem dokumentov, ktoré sú uvedené v ods. 3 a 4 hneď, ako
           boli dané do obehu:

           a) sprievodné oznamy a kópie listov, ktoré sa týkajú legislatívnych aktov, ktoré Rade adresovali ostatné orgány alebo inštitúcie
              Európskej únie alebo s výhradou článku 4 ods. 5 nariadenia (ES) č. 1049/2001, členský štát;
 ---pagebreak--- 70           SK                                    Úradný vestník Európskej únie                                                        01/zv. 4

     b) zoznamy predložené COREPER a/alebo Rade na schválenie (body ‚I/A‘ a ‚A‘ zoznamu) rovnako ako návrh právnych aktov,
        na ktoré sa odvolávajú;
     c) rozhodnutia, ktoré Rada prijala v priebehu postupu, ktorý je uvedený v článku 251 Zmluvy o založení ES, a spoločné texty,
        ktoré schválil zmierovací výbor.
     6. Po prijatí niektorého z rozhodnutí, ktoré sú uvedené v ods. 5 písm. c) alebo konečnom prijatí daného právneho aktu, generálny
     sekretariát sprístupní verejnosti akékoľvek dokumenty týkajúce sa tohto právneho aktu, ktoré boli vypracované pred niektorým
     z takýchto rozhodnutí a na ktoré sa nevzťahuje žiadna výnimka ustanovená v článku 4 ods. 1, 2 a 3, druhý pododsek, nariadenia
     (ES) č. 1049/2001, ako napríklad informačné oznamy, správy, správy o pokroku a správy o stave rokovaní v Rade alebo
     v niektorom z jej prípravných orgánov (výstupy z konaní), okrem stanovísk a príspevkov právneho útvaru.
     Na základe žiadosti členského štátu, dokumenty, na ktoré sa vzťahuje prvý pododsek a vyjadrujú individuálne stanovisko
     delegácie tohto členského štátu v Rade, sa podľa týchto ustanovení verejnosti nesprístupní.

     (23) Ú. v. ES L 8, 12.1.2001, s. 1.
 ---pagebreak--- 01/zv. 4            SK                                    Úradný vestník Európskej únie                                                       71

                                                                     PRÍLOHA III

           1. Pri uplatňovaní nasledujúcich ustanovení tohto rokovacieho poriadku a vo vzťahu k rozhodnutiam, v súvislosti s ktorými
           sa podľa zmluvy členovia Rady alebo COREPER nesmú zúčastňovať hlasovania, sa hlasy takýchto členov nezohľadňujú:
           a) Článok 1 ods. 3, druhý pododsek (konanie zasadnutia na inom mieste ako Brusel alebo Luxemburg);
           b) Článok 3 ods. 7 (zaradenie iného bodu do programu ako bodu, ktorý je uvedený v predbežnom programe);
           c) Článok 3 ods. 8 (zachovanie ako bodu ‚B‘ na programe bodu ‚A‘, ktorý by sa inak musel z programu stiahnuť);
           d) Článok 5 ods. 2, iba pokiaľ ide o prítomnosť Európskej centrálnej banky (rokovanie bez prítomnosti Európskej centrálnej
              banky);
           e) Článok 9 ods. 2, prvý pododsek, písm. b) a c), druhý a tretí pododsek (sprístupnenie výsledkov hlasovania verejnosti,
              odôvodnenie hlasovania, stanoviská uvedené v zápisniciach Rady a body v týchto zápisniciach, ktoré sa týkajú prijatia
              spoločnej pozície podľa hlavy VI Zmluvy o Európskej únii; sprístupnenie výsledkov hlasovania verejnosti, odôvodnenie
              hlasovania, stanoviská uvedené v zápisniciach Rady a body v týchto zápisniciach, ktoré sa týkajú prípadov iných, ako sú
              uvedené v ods. 2);
           f) Článok 11 ods. 1, druhý pododsek (začatie hlasovania);
           g) Článok 12 ods. 1 (použitie písomného postupu);
           h) Článok 14 ods. 1 (rozhodnutie rokovať a prijať rozhodnutia výnimočne na základe dokumentov a návrhov, ktoré neboli
              vypracované vo všetkých jazykoch (24);
           i) Článok 17 ods. 2 písm. a) a b) (neuverejnenie podnetu predloženého členským štátom podľa článku 67 ods. 1 Zmluvy
              o založení ES alebo článku 34 ods. 2 Zmluvy o Európskej únii, v úradnom vestníku);
           j)   Článok 17 ods. 2 písm. c) a d) (neuverejnenie spoločnej pozície prijatej na základe článku 34 Zmluvy o Európskej únii alebo
                niektorých smerníc, rozhodnutí, odporúčaní a stanovísk v úradnom vestníku);
           k) Článok 17 ods. 4 písm. c) (uverejnenie akýchkoľvek opatrení, ktorými sa vykonávajú rozhodnutia alebo dohovory uvedené
              v článku 34 ods. 2 Zmluvy o Európskej únii v úradnom vestníku);
           l) Článok 17 ods. 5 (či uverejniť v úradnom vestníku rozhodnutia prijaté orgánom vytvoreným podľa medzinárodnej dohody).

           2. Člen rady alebo COREPER nesmie využívať nasledujúce ustanovenia tohto rokovacieho poriadku v súvislosti
           s rozhodnutiami, ak sa podľa zmlúv tento člen nesmie zúčastňovať na hlasovaní o týchto rozhodnutiach:
           a) článok 3 ods. 8 (možnosť člena Rady žiadať o stiahnutie bodu ‚A‘ z programu);
           b) článok 11 ods. 1, druhý pododsek (možnosť člena Rady žiadať o začatie hlasovania);
           c) článok 11 ods. 3 (možnosť člena Rady konať pri hlasovaní v mene iného člena);
           d) článok 14 ods. 2 (možnosť, aby ktorýkoľvek člen Rady namietal voči diskusii, ak texty akýchkoľvek navrhovaných zmien
              a doplnení nie sú vypracované v jazyku, ktorý tento člen špecifikoval).

           (24) Pozri ustanovenie písm. m) uvedené nižšie:
                m) k p r í l o h e I I I o d s . 1 p í s m . h )
                    ‚Rada potvrdzuje, že súčasná prax, podľa ktorej texty slúžiace ako základ pre jej rokovania, sú vyhotovené vo všetkých
                    jazykoch, sa bude uplatňovať naďalej.‘
 ---pagebreak--- 72          SK                                     Úradný vestník Európskej únie                                                       01/zv. 4

                                                              PRÍLOHA IV

                                                USTANOVENIA O FORME AKTOV

     A. Forma nariadení:

        1. Nariadenia prijaté spoločne Európskym parlamentom a Radou a nariadenia Rady obsahujú:

          a) v názve slovo ‚nariadenie‘, za ktorým nasleduje poradové číslo, dátum prijatia a označenie predmetu úpravy;

          b) slová ‚Európsky parlament a Rada Európskej únie‘ prípadne ‚Rada Európskej únie‘;

          c) odkaz na ustanovenia, na základe ktorých sa nariadenie prijalo, pred ktorým sa uvádzajú slová ‚so zreteľom na‘;

          d) citáciu, ktorá obsahuje odkaz na predložené návrhy, doručené stanoviská a uskutočnené konzultácie;

          e) uvedenie dôvodov, na základe ktorých sa prijalo nariadenie, pred ktorými sa uvádza slovo ‚keďže‘, pričom jednotlivé
             odôvodnenia sa číslujú;

          f) slová ‚prijali toto nariadenie‘ prípadne ‚prijala toto nariadenie‘, za ktorými nasleduje normatívny text nariadenia.

         2. Nariadenia sú rozdelené do článkov, prípadne sú zoskupené do kapitol a oddielov.

         3. Záverečný článok nariadenia stanovuje dátum nadobudnutia účinnosti, ak je týmto dátumom deň pred alebo po
            dvadsiatom dni po uverejnení.

         4. Za záverečným článkom nariadenia nasleduje:

            a) i) slová ‚Toto nariadenie je záväzné v celom rozsahu a priamo uplatniteľné vo všetkých členských štátoch.‘

                    alebo

                 ii) slová ‚Toto nariadenie je záväzné v celom rozsahu a priamo uplatniteľné v členských štátoch v súlade so Zmluvou
                     o založení Európskeho spoločenstva.‘, v prípadoch, ak sa právny akt nevzťahuje na všetky členské štáty alebo sa
                     neuplatňuje vo všetkých členských štátoch (25);

            b) slovo ‚V…‘, za ktorými nasleduje dátum, kedy bolo nariadenie prijaté, a

            c) v prípade:

                 i) nariadenia prijatého spoločne Európskym parlamentom a Radou formulácia:
                         ‚Za Európsky parlament                                                          Za Radu
                               predseda                                                                  predseda‘,

                    za ktorou nasledujú mená predsedu Európskeho parlamentu a predsedu Rady, ktorý vykonáva túto funkciu v čase
                    prijatia nariadenia;

                 ii) nariadenia Rady formulácia:

                                                                       ‚Za Radu

                                                                       predseda‘,

                    za ktorou nasleduje meno predsedu Rady, ktorý vykonáva túto funkciu v čase prijatia nariadenia.

     B. Forma smerníc, rozhodnutí, odporúčaní a stanovísk (Zmluva o ES)

        1. Smernice a rozhodnutia prijaté spoločne Európskym parlamentom a Radou a smernice a rozhodnutia Rady obsahujú
           v názve slovo ‚smernica‘ alebo ‚rozhodnutie‘.

       2. Odporúčania a stanoviská vydané Radou obsahujú v názve slovo ‚odporúčanie‘ alebo ‚stanovisko‘.

       3. Ustanovenia, ktoré sa týkajú nariadení a sú uvedené v bode A, sa s výhradou príslušných ustanovení Zmluvy o založení
          ES primerane vzťahujú na smernice a rozhodnutia.
 ---pagebreak--- 01/zv. 4          SK                                    Úradný vestník Európskej únie                                                       73

           C. Forma spoločných stratégií Európskej rady, jednotných akcií a spoločných pozícií uvedených v článku 12 Zmluvy
              o Európskej únii
              Spoločné stratégie, jednotné akcie a spoločné pozície v zmysle článku 12 Zmluvy o Európskej únii sú označené niektorým
              z týchto záhlaví:
              a) ‚spoločná stratégia Európskej rady‘, poradové číslo (rok/číslo/SZBP), dátum prijatia a predmet úpravy;

              b) ‚jednotná akcia Rady‘ poradové číslo (rok/číslo/SZBP), dátum prijatia a predmet úpravy;
              c) ‚spoločná pozícia Rady‘ poradové číslo (rok/číslo/SZBP), dátum prijatia a predmet úpravy.

           D. Forma spoločných pozícií, rámcových rozhodnutí, rozhodnutí a dohovorov uvedených v článku 34 ods. 2 Zmluvy
              o Európskej únii

              Spoločné pozície, rámcové rozhodnutia, rozhodnutia a dohovory v zmysle článku 34 ods. 2 Zmluvy o Európskej únii sú
              označené niektorým z týchto záhlaví:

              a) ‚spoločná pozícia Rady‘, poradové číslo (rok/číslo/SVV), dátum prijatia a predmet úpravy;
              b) ‚rámcové rozhodnutie Rady‘, poradové číslo (rok/číslo/SVV), dátum prijatia a predmet úpravy;

              c) ‚rozhodnutie Rady‘, poradové číslo (rok/číslo/SVV), dátum prijatia a predmet úpravy;
              d) ‚dohovor vypracovaný Radou v súlade s článkom 34 Zmluvy o Európskej únii.‘ a predmet úpravy.“

              (25) Pozri ustanovenie písm. n) uvedené nižšie:
                   n) k p r í l o h e I V o d s . A . 4 p í s m . a ) b o d i i )
                      ‚Rada zdôrazňuje, že v prípadoch ustanovených v zmluvách, ak sa právny akt nevzťahuje na všetky členské štáty alebo
                      sa neuplatňuje vo všetkých členských štátoch, je potrebné určiť jeho územnú platnosť odôvodneniami danými pre
                      príslušný právny akt a obsahom príslušného právneho aktu.‘

           V Bruseli 22. júla 2002

                                                                                Za Radu
                                                                                predseda
                                                                                P. S. MØLLER


Dôležité právne oznámenie

|

52007BP0136(01)

1. Rozhodnutie Európskeho parlamentu z 24. apríla 2007 o absolutóriu za plnenie rozpočtu Európskej agentúry pre obnovu za rozpočtový rok 2005 (C6-0388/2006 - 2006/2155(DEC))

Úradný vestník 074 E , 20/03/2008 S. 0342 - 0343

		1.Rozhodnutie Európskeho parlamentu z 24. apríla 2007 o absolutóriu za plnenie rozpočtu Európskej agentúry pre obnovu za rozpočtový rok 2005 (C6-0388/2006 — 2006/2155(DEC))Európsky parlament,- so zreteľom na konečnú účtovnú závierku Európskej agentúry pre obnovu za rozpočtový rok 2005 [1],- so zreteľom na správu Dvora audítorov o overení ročnej účtovnej závierky Európskej agentúry pre obnovu za rozpočtový rok 2005 spolu s odpoveďami agentúry [2],- so zreteľom na odporúčanie Rady z 27. februára 2007 (5711/2007 — C6-0080/2007),- so zreteľom na Zmluvu o ES a najmä na jej článok 276,- so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev [3], a najmä na jeho článok 185,- so zreteľom na nariadenie Rady (ES) č. 2667/2000 z 5. decembra 2000 o Európskej agentúre pre obnovu [4] a najmä na jeho článok 8,- so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 [5] a najmä na jeho článok 94,- so zreteľom na článok 71 a prílohu V rokovacieho poriadku,- so zreteľom na správu Výboru pre kontrolu rozpočtu a stanovisko Výboru pre zahraničné veci (A6-0116/2007),1. udeľuje riaditeľovi Európskej agentúry pre obnovu absolutórium za plnenie rozpočtu agentúry za rozpočtový rok 2005;2. uvádza svoje pripomienky v priloženom uznesení;3. poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, riaditeľovi Európskej agentúry pre obnovu, Rade, Komisii a Dvoru audítorov a aby zabezpečil jeho uverejnenie v Úradnom vestníku Európskej únie (v sérii L).[1] Ú. v. EÚ C 266, 31.10.2006, s. 7.[2] Ú. v. EÚ C 312, 19.12.2006, s. 18.[3] Ú. v. ES L 248, 16.9.2002, s. 1. Nariadenie zmenené a doplnené nariadením (ES, Euratom) č. 1995/2006 (Ú. v. EÚ L 390, 30.12.2006, s. 1).[4] Ú. v. ES L 306, 7.12.2000, s. 7. Nariadenie naposledy zmenené a doplnené nariadením (ES) č. 1756/2006 (Ú. v. EÚ L 332, 30.11.2006, s. 18).[5] Ú. v. ES L 357, 31.12.2002, s. 72.--------------------------------------------------


title: Rozhodnutie Rady (SZBP) 2017/381 z 3. marca 2017, ktorým sa mení rozhodnutie 2014/119/SZBP o reštriktívnych opatreniach voči určitým osobám, subjektom a orgánom s ohľadom na situáciu na Ukrajine

text:
               4.3.2017

               SK

               Úradný vestník Európskej únie

               L 58/34

         ROZHODNUTIE RADY (SZBP) 2017/381
   z 3. marca 2017,
   ktorým sa mení rozhodnutie 2014/119/SZBP o reštriktívnych opatreniach voči určitým osobám, subjektom a orgánom s ohľadom na situáciu na Ukrajine
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 29,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Rada prijala 5. marca 2014 rozhodnutie 2014/119/SZBP (1).

               (2)

               Rada 4. marca 2016 predĺžila reštriktívne opatrenia voči 16 osobám do 6. marca 2017 (2).

               (3)

               Na základe preskúmania reštriktívnych opatrení uvedených v rozhodnutí 2014/119/SZBP by sa uplatňovanie týchto reštriktívnych opatrení malo predĺžiť do 6. marca 2018. Záznam o jednej osobe na zozname v prílohe k rozhodnutiu 2014/119/SZBP by sa mal vymazať.

               (4)

               Rozhodnutie 2014/119/SZBP by sa preto malo zodpovedajúcim spôsobom zmeniť,

         PRIJALA TOTO ROZHODNUTIE:
   Článok 1
   Rozhodnutie 2014/119/SZBP sa mení takto:

               1.

               V článku 5 sa druhý odsek nahrádza takto:
               „Toto rozhodnutie sa uplatňuje do 6. marca 2018.“

               2.

               Príloha sa mení tak, ako sa uvádza v prílohe k tomuto rozhodnutiu.

         Článok 2
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

      V Bruseli 3. marca 2017

            Za Radu

            predseda

         M. FARRUGIA

      (1)  Rozhodnutie Rady 2014/119/SZBP z 5. marca 2014 o reštriktívnych opatreniach voči určitým osobám, subjektom a orgánom s ohľadom na situáciu na Ukrajine (Ú. v. EÚ L 66, 6.3.2014, s. 26).

      (2)  Rozhodnutie Rady (SZBP) 2016/318 zo 4. marca 2016, ktorým sa mení rozhodnutie 2014/119/SZBP o reštriktívnych opatreniach voči určitým osobám, subjektom a orgánom s ohľadom na situáciu na Ukrajine (Ú. v. EÚ L 60, 5.3.2016, s. 76).

      PRÍLOHA
      V prílohe k rozhodnutiu 2014/119/SZBP sa vypúšťa záznam o tejto osobe:

                  16.

                  Yuriy Volodymyrovych Ivanyushchenko


title: 2004/715/ES: Rozhodnutie Európskeho parlamentu z 21. apríla 2004 o udelení absolutória riaditeľovi Európskej nadácie pre zlepšovanie životných a pracovných podmienok v súvislosti s plnením jej rozpočtu za finančný rok 2002

text:
               21.4.2004

               SK

               Úradný vestník Európskej únie

               L 330/9

         ROZHODNUTIE EURÓPSKEHO PARLAMENTU
   z 21. apríla 2004
   o udelení absolutória riaditeľovi Európskej nadácie pre zlepšovanie životných a pracovných podmienok v súvislosti s plnením jej rozpočtu za finančný rok 2002
   (2004/715/ES)

    ---documentbreak---

               21.4.2004

               SK

               Úradný vestník Európskej únie

               L 330/9

         UZNESENIE
   Európskeho parlamentu obsahujúce sprievodné poznámky k rozhodnutiu o udelení absolutória riaditeľovi Európskej nadácie pre zlepšovanie životných a pracovných podmienok v súvislosti s plnením jej rozpočtu za finančný rok 2002